
Árpád-kori buzogányok a Jászság területéről

A dolgozat elkészítésének célja öt darab nemrégiben előkerült szórvány buzogánylelet feldolgozása volt, amelyeket megkíséreltem elhelyezni lelőhelyük korabeli településtörténete szerint. A tárgyak leírása, klasszifikációja, keltezése és képi dokumentációja mellett próbálkoztam meg a leletek értelmezésével, amelyhez fontosnak tartottam a fegyvertípus kialakulásának, középkori megjelenésének vizsgálatát, mind tágabb, európai, mind szűkebb, Kárpát-medencei kontextusban.  Nagy hangsúlyt fordítottam még kelet-európai párhuzamaikra és elterjedtségükre is, aminek az a magyarázata, hogy a Magyar Királyságba beköltöző késő népvándorló lovasnépekhez, és részben a tatárjáráshoz is lehet kötni a buzogányok használatát és elterjesztését, így értékelésüket nem lehet kizárólag a Kárpát-medence területére korlátozni.
A jászsági buzogányok lelőhelyei olyan információkkal szolgálnak, melyet maguk a tárgyak nem árulnak el önmagukban, ezért is teszi ki jelentős részét a dolgozatnak a lelőhelyek településtörténetének áttekintése. Bár a kapott eredmények sem nyújtanak konkrét bizonyítékokat, rávilágítanak olyan történelmi eseményekre és következményeire, mint esetünkben például a tatárjárás, vagy olyan településtörténeti hipotéziseket adnak, mint a számunkra jelentős információt sejttető feltevés, hogy a Jászságban nem bizonyítható a besenyők és kunok megtelepedése. Ezen, és az egyéb korábban tárgyalt példák alapján pedig már lehetőség nyílt a leletcsoport értelmezésére irányuló feltételezéseket tenni.
Szórványleletek esetében további eredményeket talán csak anyagvizsgálatokkal lehetne elérni, azonban a Magyarországon egyre inkább felkapott fémkeresős kutatások és terepbejárások folyamatosan szolgáltatják a régészet számára az újabb és újabb fémleleteket, köztük a buzogányokat is. Ezek országos szinten való szisztematikus vizsgálata és értékelése lenne képes maguk a tárgyak elemzésén túlmenően a tárgytípusról új ismeretanyagot szolgáltatni.



